
או: האם האלוהים מוסרי?

וגם: ווידוי אישי ליום הזכרון ליצחק רבין

יום שני, ח' מרחשוון תש"ע 26/10/09 
שאלות היסוד

עקידת יצחק היא סיפור יסוד ביהדות, ונקראת בתורה בראש השנה. 
הוא מוזכרת בתפילות, בהגות, בתרבות ובאומנות. 

היקף הדברים שנכתבו ונוצרו בעקבות העקידה או בנוגע אליה הוא עצום.

אנחנו נתמקד בהיבט אחד צר – משמעותה המוסרית של העקידה.

1. כיצד יתכן שאלוהים יצווה על אברהם לשחוט את בנו?

1. הרי זה מנוגד להבטחה "כי ביצחק יקרא לך זרע"!
2. לשם מה אלוהים מנסה את אברהם, וכי הוא לא יודע כיצד אברהם יתנהג? 
3. האם צו האלוהים עומד בניגוד לציווי המוסרי ודוחה אותו?
אין עקיפין לעקידה. רק מדומה הוא – שיש בידיך לעזוב הכול ולברוח. אין. [...] אני שונא את אברהם אבינו ההולך לעקוד את יצחק [...] אני שונא את האלוהים ששלח אותו לעקוד וסגר עליו הכל [...] אני שונא. להיות קוטל את הבנים לניסוי של אהבה!
ס' יזהר, ימי צקלג, כרך ב', עם עובד תשי"ח, עמ' 804
4. האם אלוהים יכול להיות לא מוסרי?
2. כיצד אברהם יכול היה להרשות לעצמו להתקרב אל אלוהים באמצעות שחיטת בנו?
3. הקרבת בנים היא מעשה שלילי, בעיני התורה עצמה:
כִּי כָל תּוֹעֲבַת ה' אֲשֶׁר שָׂנֵא עָשׂוּ לֵאלֹהֵיהֶם כִּי גַם אֶת בְּנֵיהֶם וְאֶת בְּנֹתֵיהֶם יִשְׂרְפוּ בָאֵשׁ לֵאלֹהֵיהֶם

(א) כֹּה אָמַר ה' הָלוֹךְ וְקָנִיתָ בַקְבֻּק יוֹצֵר חָרֶשׂ וּמִזִּקְנֵי הָעָם וּמִזִּקְנֵי הַכֹּהֲנִים. (ב) וְיָצָאתָ אֶל גֵּיא בֶן הִנֹּם אֲשֶׁר פֶּתַח שַׁעַר הַחַרְסִית וְקָרָאתָ שָּׁם אֶת הַדְּבָרִים אֲשֶׁר אֲדַבֵּר אֵלֶיךָ. (ג) וְאָמַרְתָּ שִׁמְעוּ דְבַר ה' מַלְכֵי יְהוּדָה וְיֹשְׁבֵי יְרוּשָׁלִָם כֹּה אָמַר ה' צְבָאוֹת אֱלֹהֵי יִשְׂרָאֵל הִנְנִי מֵבִיא רָעָה עַל הַמָּקוֹם הַזֶּה אֲשֶׁר כָּל שֹׁמְעָהּ תִּצַּלְנָה אָזְנָיו. (ד) יַעַן אֲשֶׁר עֲזָבֻנִי וַיְנַכְּרוּ אֶת הַמָּקוֹם הַזֶּה וַיְקַטְּרוּ בוֹ לֵאלֹהִים אֲחֵרִים אֲשֶׁר לֹא יְדָעוּם הֵמָּה וַאֲבוֹתֵיהֶם וּמַלְכֵי יְהוּדָה וּמָלְאוּ אֶת הַמָּקוֹם הַזֶּה דַּם נְקִיִּם. (ה) וּבָנוּ אֶת בָּמוֹת הַבַּעַל לִשְׂרֹף אֶת בְּנֵיהֶם בָּאֵשׁ עֹלוֹת לַבָּעַל אֲשֶׁר לֹא צִוִּיתִי וְלֹא דִבַּרְתִּי וְלֹא עָלְתָה עַל לִבִּי: 

ירמיהו י"ט 1-5

אשר לא צויתי - זה בנו של מישע מלך מואב, ...ולא דברתי - זה יפתח, ולא עלתה על לבי - זה יצחק בן אברהם. 
תלמוד בבלי תענית ד' ע"א 

הניסיון כהתגברות על אהבת האב לבנו
להראות לבני האדם מה ראוי לעשות למען אהבת ה':

פרשת אברהם בעקידה כוללת שני עניינים גדולים שהם מיסודות התורה. העניין האחד הוא להודיענו את קצה גבול האהבה לאל יתעלה והיראה מפניו, עד איזה גבול הן מגיעות. לכן נצטווה בפרשה זאת, אשר לא ישתוו אליה מסירת ממון ולא מסירת נפש, אלא זה מעל ומעבר לכל מה שאפשר שיארע במציאות, דבר שאין לדמות שטבע האדם ייענה לו. 
...כי אברהם אבינו לא מיהר לשחוט את יצחק מתוך פחד מן האל פן יהרגנו או ירושש אותו, אלא אך ורק בגלל אהבתו יתעלה ויראתו המוטלים על בני-האדם לא בשל ציפייה לשׂכר ולא מתוך פחד מפני עונש, כמו שהסברנו בכמה מקומות. לכן אמר לו המלאך: כי עתה ידעתי כי ירא אלהים אתה (בראשית כ"ב, 12), כלומר: "במעשׂה הזה אשר בגללו יֵאָמֵר עליך ירא אלהים ידעו כל בני-אדם מה הוא קצה גבול יראת ה'". 

רמב"ם, מורה נבוכים, חלק ג' פרק כ"ד, תרגום שוורץ
כמובן בשעת העקידה לא היה שם איש (כפי שמעיר ראב"ע), אולם הפרסום הוא בגלל הכתיבה בתורה ("עקידת יצחק"). כלומר, סיפור עקידת יצחק הוא התכלית ולא מעשה  העקידה. המעשה נדרש לשם הסיפור, אך אין הוא עיקר. 
ניסיון מלשון "נס" – להתנוסס – להראות לכולם.

הפסוק "עתה ידעתי כי ירא אלוהים אתה", אינו מתיישב לפי דבריו.

ולפי דעתי הואיל ובחר ה' באברהם למען יהיה אב לעם סגולה מאמיני היחוד, והואיל ושאר העמים עובדי אלילים גם את בניהם ואת בנותיהם היו שורפים באש לאלהיהם, והואיל ומעשים כאלה תועבה הם לפניו יתברך ולא היה בדעת לצוות לעמו שיעשו כאלה, אבל בהפך צוה לבלתי עשות אחת מהנה, הנה  ראה ה' כי העדר הקרבנות ההם יהיה נחשב לגנות ומום גדול לתורתו ולמחזיקים בה, כי יאמרו הגוים לישראל: איה אהבתכם לאלהיכם? וגם ישראל עצמם אולי תהיה דתם נמבזה בעיניהם מפני החסרון הזה. לפיכך הקדים וניסה את אברהם (אשר כבר ידע את לבבו וידע שיעמוד בנסיון), למען יכירו וידעו כם ישראל וגם האומות כי עבדי ה' הנאמנים לו לא יכבד עליהם לעשות גם זה וגם יותר מזה... אם היה ה' שואל מעמם לעשותו, אלא שאלהי אמת לא יחפוץ בקרבנות כאלה ותעב יתעבם. 

שמואל דוד לוצאטו, פירוש על התורה, על אתר

הדגש הוא הכנעת אהבת האב כתשובה לעובדי האלילים.

לתת שכר לאברהם על עמידתו בניסיון:
ענין הנסיון הוא לדעתי, בעבור היות מעשה האדם רשות מוחלטת בידו, אם ירצה יעשה ואם לא ירצה לא יעשה, יקרא "נסיון" מצד המנוסה, אבל המנסה יתברך יצוה בו להוציא הדבר מן הכח אל הפועל, להיות לו שכר מעשה טוב לא שכר לב טוב בלבד. ודע כי "ה' צדיק יבחן" (תהלים יא 5), כשהוא יודע בצדיק שיעשה רצונו וחפץ להצדיקו יצוה אותו בנסיון, ולא יבחן את הרשעים אשר לא ישמעו. והנה כל הנסיונות שבתורה לטובת המנוסה.

רמב"ן בראשית כ"ב 1

ופעמים שתהיה כוונתו לחזק ולאמץ את לב המנוסה במידה מן המידות עד שתהיה קניין ותכונה בנפשו. כי החלק המעשי לא יושלם בידיעת המידות הטובות והבנתם בלבד, כי אם בהוסיף עליהם התמדת הפעולות וההרגל בהם, עד שתתחזק המידה בלב העושה להיות תמיד מובן וזריז לעשות המעשים הנמשכים ממנה בשמחה בלי עצלות. ועל הדרך הזה אמר "והאלוהים נסה את אברהם", כלומר שנתן לו יד להמציא לו מקום לאמץ את לבבו בדרכי היראה ועבודת האל יתברך על ידי המעשה הגדול והנורא אשר ציוהו לעשותו.

ר' שלמה דובנא, הביאור (בתוך החומש בהוצאת משה מנדלסון), על אתר

אלוהים גורם לאברהם להוציא מהכח אל הפועל את מסירותו ולזכות לשכר, באמצעות התגברות על אהבתו ליצחק, על ההבטחה שניתנה לו ועל הצו המוסרי.

נראה ששתי גישות אלו מניחות שכיוון שהאלוהים לא התכווין לממש את ההקרבה, אין בכך מעשה לא מוסרי.
יצחק היה שותף לרצון להיעקד

אמר לו יצחק אבא אוסרני בידיי וברגליי שהנפש חצופה היא שלא [אראה] המאכלת בא עלי [ואקרטע ואיפסל] מן הקרבן, כפתו אביו...

 פסיקתא רבתי (איש שלום) פיסקא מ - בחודש השביעי ד"ה דבר אחר בחדש 

זה לא נראה מלשון המקרא.

הניסיון הוא התגברות על המוסר האנושי לטובת הצו האלוהי

ציווי האל הוא המוסר
... כאשר עמד אברהם להקריב את בנו, היה קרבנו דומה – במראהו החיצוני – לקרבנות המתועבים של עובדי האלילים. ורק זה היה ההבדל בין קרבנו ובין קרבנם: עובדי האללים מקריבים את הקרבן הזה – אף על פי שה' לא ציווה אותו; והוא נמנע אחר כך מלהקריב אותו – מפני שמלאך ה' גילה לו שה' לא ציווה את הקרבן הזה. באותו שעה נקבע העיקר הגדול של סדר העבודה במקרש: ערכו של קרבן איננו תלוי במהותו הממשית, אלא רק ברצונו של ה'. ולפיכך אותו קרבן עצמו יכול להיות קדוש ונעלה – או מתועב ושנוא; והדבר תלוי רק בשאלה אם ה' ציווה אותו או אסר אותו.

הרב מרדכי ברויאר,  פרקי בראשית, פרק 19, חלק ב' עמ' 411-412 

העולה מכך שמוסר אנושי איננו קריטריון כלל. האדם נדרש לעבוד את האלוהים, והמוסר נדרש להידחות מפני האלוהים. מה שאלוהים מצווה הוא מוסרי ומה שהוא אינו מצווה אינו מוסרי. 

לגישה זו קוראים אבי שגיא ודני סטטמן – מוסריות כצו האל (מצ"ה).

הבעיות שהם רואים בגישה זו הן:

1. הפיכת דבר האל לשרירותי. זה מנוגד לשלמות האל, וראיית האל כמופת של רציונאליות. 
2. וויתור על טובו של האל. (בניגוד לאברהם המוכיח את ה' בעניין סדום "אלוהי כל הארץ לא יעשה משפט" ועוד).
3. המוסריות היא שרירותית – אם אלוהים היה מצווה לרצוח ולנאוף מעשים אלו היו נחשבים לחיוביים, בניגוד לאינטואיציה. 
הניסיון כביטוי של אמונה שמעל הרציונאליות
...והאלוהים ניסה את אברהם ויאמר אליו, קח נא את בנך, את יחידך, אשר אהבת - את יצחק, והעלהו שם לעולה על אחד ההרים אשר אומר אליך.

ובכן, הכל היה אבוד, נורא יותר מאשר אילו לא נתגשם מאומה קודם לכן. האל אך היתל באברהם. הוא הפך, באורח פלא, את הבלתי אפשרי לממשי, ועתה הוא עומד להשמיד את הכל... מי הוא זה המקצץ בנטיעותיו של האיש הזקן, מי הוא זה התובע ממנו שיעשה זאת במו ידיו? ...האין חסד עבור הישיש נשוא הפנים, גם לא לילד החף מפשע?...  ואף על פי כן אברהם האמין... הוא האמין כי בא בימים יהיה בארץ, מכובד על ידי יושביה, מבורך בדורו, וכי ייזכר לעד ביצחק, היקר שבנכסיו, אשר אותו חיבק באהבה אמיצה, שהיא מעל ומעבר לאהבה הנובעת מחובת הנאמנות של אב לבנו.
...ואברהם האמין ולא הטיל ספק. הוא האמין בבלתי אפשרי. 

סרן קירקגור, חיל ורעדה, תרגום איל לוין, הוצאת מאגנס ירושלים תשס"ז, עמ' 17-19
האם משום שלאברהם יש זכות יעודה מראש על הגדולה, אחת היא מה יעשה, ואילו אדם אחר אשר יעשה את אותו מעשה, חטא נתעב ייחשב לו? אם כן, הריני מסתלק לי מכלל אלה השרים לאברהם שירי שבח. אם לא אמונה היא המקדשת את רצונו של אדם להרוג את בנו, יפול האשם על ראש אברהם כמו על ראש כל אחד זולתו. תחת להפליג במלות שבח שאינן במקומן, מוטב שבבריות יאזרו אומץ ויגידו בפרוש כי אברהם היה רוצח. מנקודת ראות מוסרית אברהם ביקש לרצוח את יצחק; מנקודת ראות דתית הוא ביקש להקריב את יצחק. וממש בסתירה זאת מונחת האימה העשויה להדיר שינה מעיניו של אדם, ובכל זאת, אברהם איננו מה שהנו בלא אותה אימה.

שם עמ' 27

...אברהם, מה הוא עשה? הוא הגיע למקום המיועד לא מוקדם אף לא מאוחר מדי. הוא עלה על חמורו, רכב לאיטו לאורך הדרך. כל אותה הדרך הוא האמין – הוא האמין שאלוהים לא יקח את יצחק, ועם זאת היה נכון להקריב אותו אם יידרש ממנו. הוא האמין מכח האבסורד. אין שום מקום להניח כאן חישובים אנושיים למיניהם. היה זה באמת אבסורד שאלוהים אשר תבע זאת ממנו יתיר את תביעתו כהרף עין.
שהצער יכול לשבש את שכלו של אדם עליו, זו אמת ידועה ומעציבה. שיש בנמצא כוח רצון כביר היכול למשוך כנגד הרוח הסועה ולהציל את שכלו של אדם מאבדן, ואפילו הוא נשאר זר ומשונה מעט, אף זאת אנו יודעים. אינני מזלזל בכך כלל ועיקר, אך עדיין מצויים אנו בתחום ההערכות האנושיות. אפס, להינתק כליל מעגלת השכל, ועל ידי כך מכל דבר סופי אשר השכל הוא המתווך להשגתו, ואחר כך, בכח האבסורד להשיג כל דבר סופי מחדש – לנוכח זאת אני תדהמה, אך בזה אינני אומר כי האמונה נחותה היא, נהפוך הוא, היא פלא ואין אחר. 

...הדיאלקטיקה שבאמונה היא הדקה והמרשימה מכל, היא נושאת בחובה קפיצה, התרוממות, אשר אותה אינני יכול להשיג בפועל, אלא בתפיסה בלבד.

...זאת אינני יכול לעשות: את המופלא, את הבלתי אפשרי, יכול אני רק להימלא פליאה נכחו.

...את אברהם אינני יכול להבין. במובן מסוים אינני יכול לקבל ממנו מאומה זולתי השתאות.

שם עמ' 34-36

האמונה היא אכן פאראדוכס נורא ועצום, פאראדוכס  אשר מכוחו מעשה רע הופך להיות פועל שבקדושה הנושא חן בעיני אלוהים, פאראדוכס המחזיר את יצחק לאברהם אביו, ואשר שום מחשבה אינה יכולה להקיף, כי האמונה מתחלת לפעול בדיוק שם, היכן שהחשיבה נפסקת.

שם עמ' 56

כל הדעות עד כאן שמות את הדגש על "והעלהו שם לעולה".

הניסיון כהדרכה לאברהם שה' רוצה את המעשה המוסרי

העיקר בסיפור הוא "אל תשלח ידך אל הנער".

זו דרשה, אך כך גם "עין תחת עין" או כל דרשה אחרת של חז"ל. היכולת לדרוש היא האות לעוצמתה של היהדות.

"והאלוהים נסה את אברהם" – במשמעות של זימן לו התנסות, העמיד אותו בחוויה, ה' עשהו מודע לדבר מה, גרם לו להתנסות בו. 

(א) וְאֵלֶּה הַגּוֹיִם אֲשֶׁר הִנִּיחַ ה' לְנַסּוֹת בָּם אֶת יִשְׂרָאֵל אֵת כָּל אֲשֶׁר לֹא יָדְעוּ אֵת כָּל מִלְחֲמוֹת כְּנָעַן. (ב) רַק לְמַעַן דַּעַת דֹּרוֹת בְּנֵי יִשְׂרָאֵל לְלַמְּדָם מִלְחָמָה רַק אֲשֶׁר לְפָנִים לֹא יְדָעוּם.

שופטים ג' 1-2

"עתה ידעתי כי ירא אלוהים אתה" 
אין כל לשון עתה ממעט הזמן הקודם לו, שהרי מצינו: "ועתה ישראל מה ה' שואל מעמך כי אם ליראה" – וכי קודם זה לא שאלה ממנו היראה? אלא שהוא כאילו אומר "והנה ישראל", כך "עתה ידעתי" כאילו אמר "הנה ידעתי".
ויש אומרים: "ידעתי" כמו "הודעתי", כי תכלית ניסיון זה היה כדי להרים דגל, נס, להראות העמים יופי מעשיו. ויהיה מאמר "והאלוהים נסה" – לשון הרמת נס הנראה לכל אדם.

כלי יקר, על אתר

"ולא חשכת את בנך את יחידך ממני"
לא חשכת – לא גרמת לכיליונו. 
כלומר, הנה הודעתי כי ירא אלוהים אתה ולא ע"י גרימת מותו של בנך בגללי או במצוותי. 

ודומה לכך כותב הרב קוק: 

אותה ההתמכרות העמוקה של עבודה-זרה, שראה בה האדם הפרא חזות הכל, עד שנצחה גם את רחמי הורים, ותשים את האכזריות על בנים ובנות למדה קבועה בעבודת המולך , וכהנה, היא תוצאה ערפלית מההכרה הגנוזה שבעומק לבב  האדם, שהענין האלהי יקר הוא מכל וכל נחמד ואהוב כאין נגדו.

כאשר הוצרכה ההארה האלהית להופיע בטהרתה, נתגלתה בעז התלהבותה בניסיון העקדה, שהראה לדעת שאותו החום וההתמכרות לענין האלקי אינו צריך דוקא שתהי ההשגה האלהית כ"כ מעולפת בלבושים בזויים כאותם של העבודות-הזרות, שהניצוץ של הטוב האלהי אובד בהם לגמרי את דרכו, אלא גם בהשגה טהורה.
הראי"ה קוק, אגרות הראיה, ב', אגרת שע"ט, עמ' מ"ג

אסור ליראת שמים שתדחק את המוסר הטבעי של האדם, כי אז אינה עוד יראת שמים טהורה. סימן ליראת שמים טהורה הוא שהמוסר הטבעי, הנטוע בטבע הישר של האדם, הולך ועולה על פיה במעלות יותר גבוהות ממה שהוא עומד בלעדה.
אבל אם תצוייר יראת שמים בתכונה כזאת שבלא השפעתה על החיים היו החיים יותר נוטים לפעול טוב, ולהוציא אל הפועל דברים מועילים לפרט ולכלל, ועל פי השתפעתה מתמעט כח הפועל ההוא, יראת שמים כזאת היא יראה פסולה.

הראי"ה קוק, אורות הקודש, חלק ג', ראש דבר, י"א, עמ' כ"ז

עולה מכך שאברהם רצה לעשות מעשה שלילי ואלוהים מנע ממנו, תוך שהוא מלמד אותו בכך לקח.

הניסיון בא לגרום לאברהם להתמרד כנגד צו האל ממניע מוסרי
הפייטן מציג את אלוהים (האב) והתורה (בתו), אלוהים מציע לתורה מספר חתנים, והיא דוחה את כולם עד שהיא בוחרת במשה. דחיית אברהם מוצגת כך:

ענתה אמון לדר במרומים \ ידעתי גם אני כי הוא טוב והולך תמים
אבל על יחידו לא קנה (ביקש) רחמים \ ושלח יד כאכזר לשפוך דמים 
וכל כך לעשות רצונך בלב תמים \ ובטוח כי אתה טוב ומלא רחמים
אבל היה לו להתחנן לפניך ולבקש רחמים \ ולחשוך יחידו מאש פחמים
הוא לא ריחם לולי ריחמת בעל הרחמים.

רבי יוחנן הכהן (מאה 7), פיוט קדושתא לשבועות
היו שני חלקים בניסיון, שאם אברהם היה עומד באחד היה נמנע מן השני:

1. להעלות את יצחק על המזבח. אברהם היה צריך להתמרד כנגד הציווי, ולטעון מול האלוהים טענות מסוג זה שטען כלפיו בסיפור סדום. אברהם נכשל בניסיון זה.
2. לא לשחוט את יצחק, לאחר שנאמר לו ע"י המלאך.
ויאמר (המלאך לאברהם): "אל תשלח ידך". וסכין היכן היה?
נשרו שלוש דמעות ממלאכי השרת ושחטו את הסכין. 
אמר לו (אברהם למלאך): אחנקנו.
אמר לו (המלאך לאברהם): "אל תשלח ידך אל הנער".
אמר לו (אברהם למלאך): אוציא ממנו טיפת דם.
אמר לו (המלאך לאברהם): "אל תעש לו מאומה". אל תעש לו מומה (מום). 
"כי עתה ידעתי" - הודעתי לכל שאת אוהבני, "ולא חשכת" וכו', שלא תאמר  כל  החלאים  שחוץ  לגוף  אינן.  חלאים  אלה מעלה אני עליך כאילו אמרתי לך הקרב עצמך לי ולא עיכבת. 
בראשית רבה נ"ו ז
וידוי אישי בנוגע ליום רצח רבין
האם אפשר אפוא לדבר באברהם בלי לחשוש כי מישהו מן השומעים ירחיק לכת במבוכת-נפשו ויעשה מה שאברהם עשה?

אילו חשתי חשש כלשהו החרשתי; ובפרטי לא הייתי מוזיל את מחירו של אברהם, על מנת שלא לעשותו מכשול לחלשים.

אכן סבור אני כי מי שמייחס לאמונה את הכל, הווה אומר עושה אותה למה שהינה יכול לדבר בה בלי חשש, בייחוד בתקופתנו שאיננה מפליגה בענייני אמונה

סרן קירקגור, חיל ורעדה, עמ' 28
לעילוי נשמת אחותי, מיכל ברנובסקי

תשכ"ב – תשס"ז


